ทิสโก้ปรับยุทธศาสตร์เน้นเงินฝากระยะสั้น
ทิสโก้ ปรับกลยุทธ์เงินฝากรับดอกเบี้ยขาขึ้น เผยเน้นออมทรัพย์ เงินฝากระยะสั้น3- 6 เดือน วางเป้าเพิ่มฐานเงินฝากเป็น 3 แสนล้านบาท
24 ม.ค. 2554

ทิสโก้ ปรับกลยุทธ์เงินฝากรับดอกเบี้ยขาขึ้น เผยเน้นออมทรัพย์ เงินฝากระยะสั้น3- 6 เดือน วางเป้าเพิ่มฐานเงินฝากเป็น 3 แสนล้านบาท
นายพิชา รัตนธรรม หัวหน้าสายธุรกิจธนบดี ธนาคารทิสโก้ กล่าวว่า จากทิศทางอัตราดอกเบี้ยขาขึ้นในปีนี้ ธนาคารพาณิชย์จะมีการปรับกลยุทธ์ด้านเงินฝากโดยเน้นไปที่เงินฝากออมทรัพย์และเงินฝากระยะสั้น3-6 เดือนมากขึ้น โดยเฉพาะผลิตภัณฑ์ประเภทตั๋วบี/อีและเงินฝาก “ซุปเปอร์ออมทรัพย์” ที่ให้ดอกเบี้ย 1.5 % ต่อปี 
โดยธนาคารตั้งเป้าขยายฐานเงินฝากเอาไว้ที่ 3 แสนล้านบาท จาก 1.4-1.5 แสนล้านในปัจจุบัน 
นอกจากนี้จะขยายฐานลูกค้ารายกลางและรายใหญ่ที่มีการทำธุรกรรมตั้งแต่ 5 ล้านบาทขึ้นไป เพิ่มขึ้นจาก 3,200 ราย เป็น 6,000 รายและเพิ่มสินทรัพย์ของลูกค้ากลุ่มนี้เพิ่มจาก 9 หมื่นล้านบาทเป็น 2 แสนล้านบาทภายใน 3ปี หรือเติบโตที่อัตรา 30-35 % ต่อปี
“ความสนใจของตลาดในปีนี้จะอยู่ที่การลงทุนระยะสั้น จากทิศทางดอกเบี้ยขาขึ้น ต่างจากในปีที่ผ่านมาที่จะเห็นโปรโมชั่นเงินฝากระยะยาวค่อนข้างมาก ดังนั้นคาดว่าการแข่งขันทางด้านดอกเบี้ยจะเพิ่มสูงขึ้น โดยหากดอกเบี้ยนโยบายเพิ่มขึ้นเป็น 3 % คาดว่าดอกเบี้ยเงินฝากออมทรัพย์ของธนาคารจะปรับขึ้นไปอยู่ในระดับไม่ต่ำกว่า 2% เพื่อรักษาฐานลูกค้า”นายพิชา กล่าว